TTCL รูดหนัก 21% วิตกผู้ถือหุ้นใหญ่อันดับ 1 “Toyo Engineering” ขายหุ้นล้างพอร์ต
TTCL รูดหนัก 21% วิตกผู้ถือหุ้นใหญ่อันดับ 1 “Toyo Engineering” ขายหุ้นล้างพอร์ต ล่าสุด ณ เวลา 10.40 มาอยู่ที่ 12 บาท ลดลง 3.20 บาท สูงสุดที่ระดับ 12.70 บาท ต่ำสุดที่ระดับ 11.10 บาท ด้วยมูลค่าซื้อขาย 158.82 ล้านบาท ฟาก "บล.เมย์แบงก์ กิมเอ็ง" หวั่นกระทบ Credit ในอนาคต
12 ก.พ. 2561

ผู้สื่อข่าวรายงานว่า ราคาหุ้นบริษัท ทีทีซีแอล จำกัด (มหาชน) หรือ TTCL ณ เวลา 10.40 มาอยู่ที่ 12 บาท ลดลง 3.20 บาท สูงสุดที่ระดับ 12.70 บาท ต่ำสุดที่ระดับ 11.10 บาท ด้วยมูลค่าซื้อขาย 158.82 ล้านบาท

โดยราคาหุ้นปรับตัวลดลงแรงในวันนี้จากแรงเทขาย หลังจากนักลงทุนกังวลประเด็นข่าวการขายหุ้นที่ถืออยู่ทั้งหมดของผู้ถือหุ้นใหญ่อันดับที่ 1 ของ TTCL  “โตโย เอ็นจีเนียริ่ง คอร์ปอเรชั่น” นอกจากนี้  TTCL เป็นหลักทรัพย์ที่อยู่ระหว่างใช้เกณฑ์ Cash Balance มีผลตั้งแต่  12 ก.พ. 2561 สิ้นสุด 23 มี.ค. 2561
ทั้งนี้ ตลาดหลักทรัพย์แห่งประเทศไทย (ตลท.) รายงานการจำหน่ายหุ้นของ TTCL ซึ่งเป็นการจำหน่ายเมื่อวันที่ 7 ก.พ.2561 จำนวนหลักทรัพย์ที่จำหน่ายคิดเป็น 10% ของสิทธิออกเสียงทั้งหมดของกิจการจำนวนหลักทรัพย์ภายหลังการจำหน่ายคิดเป็น  0.0% ของสิทธิออกเสียงทั้งหมดของกิจการ
สำหรับโครงสร้างผู้ถือหุ้นใหญ่อันดับที่ 1-5 ของ TTCL มีดังนี้
(ภาพรวมข้อมูลผู้ถือหุ้น ณ วันที่ 24/04/2560)
ด้าน บล.เมย์แบงก์ กิมเอ็ง (ประเทศไทย) ระบุในบทวิเคราะห์ฯว่า บมจ.ทีทีซีแอล (TTCL) ประเด็นการขายหุ้นของผู้ถือหุ้นใหญ่ลำดับที่ 1 คือ Toyo Engineering Cooperation ที่สัดส่วน 10% มองว่าด้วยทีมของผู้บริหารที่ยังแข็งแกร่งจะไม่ส่งผลกระทบต่อพื้นฐานของ TTCL ในปัจจุบัน
อย่างไรก็ตาม หลังจากนี้สิ่งที่ต้องติดตามคือสัดส่วนและลำดับของผู้ถือหุ้น การเข้าถึงสถาบันการเงิน เงินกู้ในต่างประเทศ และต้นทุนการเงิน ซึ่งมองว่าอาจมีผลกระทบในระยะกลางถึงยาวได้ และคาดหวังการหาพันธมิตรใหม่หลังจากนี้
สำหรับคำแนะนำ การลงทุนให้กลับไปมองที่ระดับพื้นฐานก่อนที่จะรวมโรงไฟฟ้า Ahlone Phase 2 คือราคาเป้าหมายที่ 18.80 บาท/หุ้น (จากธุรกิจก่อสร้างที่ 13.60 บาท/หุ้น PER ที่ 20 เท่า กับธุรกิจโรงไฟฟ้าเดิม 5.20 บาท/หุ้น) และลดคำแนะนำเป็น “ถือ” เพื่อรอดูสถานการณ์หลังจากนี้ไป และนักลงทุนที่ต้องการเพียงเก็งกำไรระยะสั้น แนะนำให้ขาย Stop Loss และชะลอการกลับเข้าลงทุน
อย่างไรก็ตาม แม้ที่ผ่านมา Toyo Engineering Cooperation มีส่วนช่วยในการได้งานไม่มาก และ Backlog ในมือที่ TTCL มีอยู่ส่วนมากมาจากงานที่ TTCL ทำการ Bidding เองเราจึงมองว่าการ Bidding งานในอนาคตเมื่อไม่มี Toyo Engineering Cooperation จะไม่ส่งผลกระทบต่อ TTCL รวมทั้งทีมผู้บริหารมีความแข็งแกร่ง อย่างไรก็ตาม กังวลสถานะทางการเงิน เนื่องจากที่ผ่านมาสถานะของผู้ถือหุ้นญี่ปุ่นช่วยหนุนระดับ Credit Cost และการกู้กับสถาบันต่างชาติได้ดี ดังนั้นหลังจาก Toyo Engineering Cooperation ออกไปอาจมีผลต่อระดับ Credit ของบริษัทในอนาคตได้
 